Diari Oficial de la Generalitat Valenciana


Sumari del DOGV 9589, del 05-05-2023 (2023/4508)

ORDRE 3/2023, de 25 d'abril, de la Conselleria d'Innovació, Universitats, Ciència i Societat Digital, de modificació de l'Ordre 9/2022, de 4 de juliol, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU (DOGV 9374, 04.07.2022), i segona convocatòria de concessió d'ajudes del programa.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9589

Data del DOGV
:   05-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4508


Data del document
:   25-04-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * ajuda pública

ORDRE 3/2023, de 25 d'abril, de la Conselleria d'Innovació, Universitats, Ciència i Societat Digital, de modificació de l'Ordre 9/2022, de 4 de juliol, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU (DOGV 9374, 04.07.2022), i segona convocatòria de concessió d'ajudes del programa. [2023/4508]  
Preàmbul  
  
Amb data 4 de juliol de 2022, es publiquen en el Diari Oficial de la Generalitat Valenciana (DOGV), mitjançant l'Ordre 9/2022, de la Conselleria d'Innovació, Universitats, Ciència i Societat Digital, les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU juntament amb la convocatòria d'anunci d'adhesió per a inscripció en el Registre d'operadors-col·laboradors del programa.  
Amb data 21 d'octubre de 2022, i mitjançant l'Ordre 14/2022, de la Conselleria d'Innovació, Universitats, Ciència i Societat digital, es publica en el DOGV la modificació de l'Ordre 9/2022, de 4 de juliol, de la Conselleria d'Innovació, Universitats, Ciència, Societat Digital, per la qual s'aproven les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU, i convocatòria de concessió d'ajudes del programa.  
  
L'objecte d'aquesta ordre ha sigut ampliar la condició de beneficiari de l'ajuda del bo digital recollida en la base 8 de l'Ordre 9/2022, de la Conselleria d'Innovació, Universitats, Ciència i Societat Digital, al grup dels titulars o beneficiaris de l'ingrés mínim vital empadronats a la Comunitat Valenciana i realitzar la convocatòria de concessió d'ajudes del programa.  
També, i després de recomanació emanada del Ministeri d'Assumptes Econòmics i Transformació Digital, es fa necessari aclarir que la duració del bo serà d'un màxim de 12 mesos des que es contracte el servei, i, si és necessari, per a completar aquests 12 mesos podrà prolongar-se el seu gaudi -amb els consegüents desemborsaments per part de la Comunitat Valenciana en favor dels operadors- a les mensualitats que siguen necessàries de l'any 2024, sent la data límit de reconeixement del dret al bo digital el 31 de desembre de 2023.  
A més, es fa necessari obrir un nou termini de presentació de sol·licituds amb l'objectiu d'aconseguir el nombre de sol·licituds que permeten esgotar el crèdit pressupostari atorgat a aquest programa a fi de contribuir al compliment de les fites i objectius assignats pel component 15 del PRTR assenyalats en el Reial decret 989/2021, de 16 de novembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència. En aquest sentit, en aplicació del principi de conservació d'actes i a fi d'evitar innecessàries càrregues als beneficiaris, les sol·licituds presentades en el període comprés entre la data final de presentació de sol·licituds del 25 de novembre, establida en la Resolució de 9 de novembre de 2022, de la Conselleria d'Innovació, Universitats, Ciència i Societat Digital, i el termini establit per la segona convocatòria es convalidaran d'ofici i es tindran com a presentades en el primer dia del nou període de presentació.  
  
  
Ordene  
  
Article únic  
Modificació de l'Ordre 9/2022, de 4 de juliol, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU, i convocatòria de concessió d'ajudes del programa.  
L'Ordre 9/2022, de 4 de juliol, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU, es modifica en els termes que figuren en el primer apartat de l'annex.  
En l'apartat segon de l'annex s'efectua la nova convocatòria de concessió d'ajudes.  
  
  
Disposició derogatòria  
  
Única. Derogació normativa  
Queden expressament derogades totes les disposicions d'igual o inferior rang que s'oposen al que es disposa en la present ordre.  
  
  
Disposició final  
  
Única. Entrada en vigor  
La present ordre entrarà en vigor l'endemà de ser publicada en el Diari Oficial de la Generalitat Valenciana.  
  
  
  
Annex  
Modificació de l'Ordre 9/2022, de 4 de juliol, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió d'ajudes per a l'execució del programa d'emissió de bons digitals per a col·lectius vulnerables, en el marc del Pla de recuperació, transformació i resiliència d'Espanya finançat per la Unió Europea-Next Generation EU, i convocatòria de concessió d'ajudes del programa.  
  
Primer. Modificacions de les bases reguladores  
U. Es modifica la redacció de la base 4, i queda redactat en els termes següents:  
«Les presents bases reguladores tindran la vigència temporal corresponent al Pla de recuperació, transformació i resiliència, que estarà en vigor fins al 31 de desembre de 2023; o la que resulte fins a l'esgotament del crèdit pressupostari del programa, si això ocorre amb anterioritat a la finalització de la vigència de l'esmentat pla. Tot això sense perjudici que una vegada atorgat se'n prolongue el gaudi durant un període de dotze mesos que puga estendre's, almenys parcialment, a l'any 2024».  
Dos. Es modifica la redacció de la base 8, apartat b, i queda redactat en els termes següents:  
«L'habitatge en el qual s'instal·larà la connexió haurà de ser la residència habitual de la persona sol·licitant, la qual cosa s'acreditarà mitjançant certificat o volant d'empadronament en la data de la sol·licitud.  
En aquelles sol·licituds presentades per dones que no puguen acreditar el seu domicili habitual mitjançant el certificat d'empadronament per causes derivades de la violència de gènere es podrà obviar aquest requisit, sempre que:  
a) s'acredite la condició de víctima de violència de gènere, d'acord amb el que estableix l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana, i  
b) s'acredite el domicili on desitja rebre el servei d'accés a internet fixa bonificada mitjançant:  
b.1 Contracte de lloguer i pagament d'algun rebut.  
b.2 En cas de trobar-se residint en algun dels centres residencials especialitzats en l'atenció a dones víctimes de violència de gènere, s'entendrà cobert el servei d'internet i es mantindrà la sol·licitud en suspens en la tramitació pendent del seu trasllat a un domicili propi. Per a la reactivació de la sol·licitud es presentarà un informe de l'organisme titular del recurs en què es comunicarà la seua baixa i el domicili al qual es trasllada, i la sol·licitant haurà d'aportar la documentació del punt anterior.»  
Tres. Es modifica la redacció de la base 17, apartat e, i queda redactat en els termes següents:  
«Oferta comercial de referència que reflectisca les condicions mínimes de provisió de serveis d'accés de banda ampla fixa d'alta velocitat que permeta una velocitat de transmissió de dades en sentit descendent de 30 Mbits per segon en condicions d'hora punta, així com els possibles serveis convergents, a la qual s'aplicarà una bonificació mensual de 20 € sobre el cost total del servei contractat fins a un màxim de 240 €. Aquesta oferta també serà compatible amb serveis convergents que podrà contractar la persona beneficiària amb l'operador. El bo tindrà una validesa d'un màxim de dotze mesos. La persona titular de la direcció general amb competències en matèria de lluita contra la bretxa digital podrà sol·licitar a l'operador tota la informació addicional que siga necessària per a proporcionar a les possibles persones beneficiàries un adequat detall de l'oferta comercial de referència i les seues condicions».  
Quatre. Es modifica la redacció de la base 19, paràgraf segon, que queda redactat en els termes següents:  
«Els operadors presentaran una justificació de despeses per a cadascuna de les anualitats en les quals es desenvolupa el programa d'emissió de bons digitals. Les justificacions comprendran els períodes següents:  
  
- Anualitat 2022, fins al 30 de novembre de 2022.  
- Anualitat 2023, des de l'1 de desembre de 2022 fins al 30 de novembre de 2023.  
- Anualitat 2024, des de l'1 de desembre de 2023 fins al 30 de novembre de 2024 o la que resulte fins a l'esgotament del crèdit pressupostari del programa.»  
  
Segon. Convocatòria de les ajudes  
1. Objecte de la convocatòria  
Realitzar la segona convocatòria per a la concessió d'ajudes per a finançar la contractació de nous serveis de connexió de banda ampla o l'increment de la velocitat dels ja contractats des d'una ubicació fixa amb una velocitat mínima de 30 Mbits per segon en sentit descendent en condicions d'hora punta, subministrat amb la tecnologia més adequada en cada cas per a persones o unitats familiars identificades com a vulnerables.  
2. Persones beneficiàries de les ajudes  
Podran acollir-se a aquestes ajudes les persones físiques que complisquen les condicions següents:  
a) Estar empadronades en un municipi de la Comunitat Valenciana.  
b) L'habitatge en el qual s'instal·larà la connexió haurà de ser la residència habitual de la persona sol·licitant.  
c) Pertànyer a un col·lectiu vulnerable. A l'efecte d'aquestes bases, s'entén que pertanyen a col·lectius vulnerables els qui:  
- Siguen persones titulars o beneficiàries de la renda valenciana d'inclusió, en qualsevol de les seues modalitats, en la data de la sol·licitud.  
- O bé, siguen persones titulars o beneficiàries de la prestació de l'ingrés mínim vital, en qualsevol de les seues modalitats, en la data de la sol·licitud».  
Només es podrà concedir un bo digital per persona física i per unitat de convivència. El reconeixement del dret a rebre el bo digital a una unitat de convivència i la quantia d'aquest bo és independent del nombre de membres integrants d'aquesta. A aquest efecte, es considera unitat de convivència la formada pel conjunt de persones que estan empadronades en un mateix habitatge en el moment de la sol·licitud, existisquen o no llaços familiars entre elles.  
  
No podrà haver-hi duplicitat en les ajudes ja concedides.  
3. Quantia i modalitat de les ajudes  
L'import de les ajudes que es concedisquen en forma de «bo digital», mitjançant les corresponents resolucions degudament notificades a les persones beneficiàries, serà com a màxim de 240 euros a repartir en dotze mensualitats, de tal manera que s'aplique una minoració mensual de 20 euros en el preu final (IVA inclòs) de la factura emesa per l'operador adherit a col·laborar en el programa. Només es concedirà una ajuda per persona física i unitat de convivència.  
L'operador facilitarà un contracte que oferirà com a condicions mínimes un servei de connexió de banda ampla o l'increment de la velocitat dels ja contractats des d'una ubicació fixa amb una velocitat mínima de 30 Mbits per segon en sentit descendent en condicions d'hora punta. Aquest bo serà compatible amb serveis convergents que podrà contractar la persona beneficiària amb l'operador adherit.  
  
4. Termini i forma de presentació de sol·licituds  
El termini per a la presentació de les sol·licituds d'ajudes començarà l'endemà de la publicació d'aquesta convocatòria i romandrà obert fins al 31 de juliol de 2023 o, en defecte d'això, fins a l'esgotament dels bons digitals finalment assignats a la Comunitat Valenciana.  
En aplicació del principi de conservació d'actes i a fi d'evitar innecessàries càrregues als beneficiaris, les sol·licituds que puguen presentar-se de manera extemporània entre la finalització de termini de la convocatòria immediatament anterior a la present, 25 de novembre de 2022, i el nou termini establit es convalidaran d'ofici i es tindran com a presentades en el primer dia del nou període de presentació.  
D'acord amb el que es preveu en l'article 14 de la Llei 39/2015, d'1 d'octubre, del procediment administratiu comú de les administracions públiques, a l'efecte de presentació de la sol·licitud i la documentació que ha d'acompanyar aquesta o qualsevol altra relacionada amb la present convocatòria, les persones físiques podran triar en tot moment si es comuniquen amb les administracions públiques per a l'exercici dels seus drets i obligacions a través de mitjans electrònics o no. El mitjà triat per la persona per a comunicar-se amb les administracions públiques podrà ser modificat per aquesta en qualsevol moment.  
Les sol·licituds es presentaran en model normalitzat (annex I), juntament amb la documentació específica, de manera telemàtica a través de la seu electrònica de la Generalitat (https://sede.gva.es), des d'on podrà accedir al tràmit de presentació de la sol·licitud de les ajudes (GUC: 22718), a través de l'enllaç «sol·licitud telemàtica». O bé, en algun dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
Al formulari de sol·licitud, degudament emplenat i signat, s'adjuntarà la documentació següent:  
a) Fotocòpia del DNI/NIE.  
b) Resolució definitiva d'haver sigut reconeguda com a persona titular o beneficiària de la renda valenciana d'inclusió en la data de la sol·licitud. Es verificarà a través de la plataforma autonòmica d'interoperabilitat. En cas de no poder acreditar-se a través de la plataforma autonòmica d'interoperabilitat, s'acreditarà presentant un certificat de l'òrgan competent en matèria de benestar social.  
c) O bé, resolució definitiva d'haver sigut reconeguda com a persona titular o beneficiària de la prestació de l'ingrés mínim vital en la data de la sol·licitud. Es verificarà a través de la plataforma autonòmica d'interoperabilitat. En cas de no poder acreditar-se a través de la plataforma autonòmica d'interoperabilitat, s'acreditarà presentant un certificat de l'òrgan competent en matèria de seguretat social.  
d) Certificat o volant d'empadronament.  
e) Acreditació de la representació, si és el cas.  
No serà necessari aportar aquella informació que estiga en poder de l'Administració i es puga consultar telemàticament, sempre que s'autoritze per a això.  
Si la sol·licitud no reuneix els requisits establits en la convocatòria, l'òrgan instructor requerirà l'esmena a la persona interessada, en els termes previstos en l'article 23.5 de la Llei 38/2003, de 17 de novembre, general de subvencions; en l'article 68.1 de la Llei 39/2015, d'1 d'octubre, del procediment administratiu comú de les administracions públiques, i en l'article 14 del Reial decret 203/2021, de 30 de març, pel qual s'aprova el Reglament d'actuació i funcionament del sector públic per mitjans electrònics. S'indicarà a les persones sol·licitants que, en cas de no esmenar en el termini màxim de deu dies, es considerarà que desisteixen de la seua petició, prèvia resolució que haurà de ser dictada en els termes previstos en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
La presentació de la sol·licitud suposarà l'acceptació de les presents bases i de la corresponent convocatòria i la declaració de la veracitat de tota la informació que es presente. En el cas que una persona sol·licitant altere o falsifique la documentació adjunta a la sol·licitud, s'aplicarà la normativa prevista per a aquests supòsits i que s'estableix en el règim d'infraccions i sancions del títol IV de la Llei 38/2003, de 17 de novembre, general de subvencions i, si és el cas, en allò que resulte aplicable, el Codi Penal.  
  
5. Criteris de valoració de sol·licituds  
Aquestes ajudes es concediran en règim de concessió directa mitjançant el procediment de concurrència no competitiva, d'acord amb els principis de publicitat, transparència, objectivitat, igualtat i no discriminació, així com amb els principis d'eficàcia i eficiència de la gestió d'aquestes. Així mateix, s'ajusten al que s'estableix en l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa sobre l'aplicació del règim de concurrència no competitiva previst en l'article 60.1 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
La concessió d'aquestes subvencions es tramitarà en règim de concurrència no competitiva, per a la qual cosa es tindrà en compte com a únic criteri el moment en què s'haja completat la presentació de la sol·licitud (comprensiva de l'imprés de sol·licitud i de la restant documentació exigida en la convocatòria) en qualsevol dels registres previstos en la normativa de procediment administratiu comú. D'aquesta manera, qualsevol sol·licitant que complisca els requisits i condicions exigides, i sempre que existisca disponibilitat pressupostària, podrà beneficiar-se de les ajudes, d'acord amb el que s'estableix en l'article 62 de Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència.  
En cas que diferents expedients tinguen la mateixa data de criteri i no siga possible prioritzar-los per hora de presentació, es prioritzaran les sol·licituds de persones amb diversitat funcional i, en defecte d'això, les realitzades per dones. L'acreditació d'aquesta circumstància es realitzarà arribat el cas. Si els anteriors criteris no han resolt aquesta situació, es resoldrà mitjançant sorteig entre les persones sol·licitants les sol·licituds de les quals continuen tenint la mateixa data de criteri.  
6. Finançament de les ajudes  
D'acord amb el que s'estableix en l'annex I del Reial decret 989/2021, de 16 de novembre, on es determina l'ajuda concedida a les comunitats autònomes, la quantia màxima global corresponent a la Comunitat Valenciana per al període 2021-2023 és de 3.026.880 euros, quantitat incorporada en l'aplicació pressupostària 30.78.12.652.12 de la Conselleria d'Innovació, Universitats, Ciència i Societat Digital, línia de subvenció S8746000, la qual es finança íntegrament amb fons europeus del mecanisme de recuperació i resiliència, i està dotada de 2.446.000 € per a l'exercici 2022, i està prevista una dotació de 580.880 € per a l'exercici 2023.  
  
7. Termini de resolució i notificació de la resolució d'ajudes  
Vista la documentació presentada, i a proposta de la Direcció General per a la Lluita contra la Bretxa Digital, la persona titular de la conselleria amb competències en matèria d'innovació, universitats, ciència i societat digital, o la persona en qui delegue, dictarà resolució sobre l'adjudicació de les ajudes fixant expressament la quantia i incorporant, si és el cas, les condicions i obligacions derivades d'aquesta, que en cap cas podran contravindre el que es disposa en aquestes bases.  
El termini màxim per a resoldre i notificar la resolució d'ajuda serà de 6 mesos comptats des de la data de presentació de la sol·licitud. Transcorregut el termini sense que s'haja notificat resolució expressa, s'entendran desestimades les sol·licituds per silenci administratiu; tot això sense perjudici de l'obligació de resoldre expressament que incumbeix a l'Administració.  
La persona sol·licitant de l'ajuda assenyalarà en el formulari de sol·licitud el mitjà pel qual desitja rebre la notificació de la resolució de concessió, bé mitjançant notificació en el correu electrònic assenyalat per a accedir a la seu electrònica de la GVA, o en paper, a través de correu postal en el domicili assenyalat a l'efecte de notificacions.  
Les ajudes concedides es publicaran en la Base de dades nacional de subvencions (BDNS) de conformitat amb el que es disposa en Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques, i en compliment del que s'estableix en la Llei general de subvencions amb expressió de la convocatòria, del programa i crèdit pressupostari al qual s'imputen, persona beneficiària, quantitat concedida i objectiu o finalitat de l'ajuda.  
La concessió de l'ajuda es veurà condicionada al compromís escrit de la concessió dels drets i accessos necessaris per a garantir que la Comissió, l'Oficina Europea de Lluita contra el Frau (OLAF), el Tribunal de Comptes Europeu, la Fiscalia Europea i les autoritats nacionals competents exercisquen les seues competències de control, d'acord amb el que es preveu en l'article 22.2.e del Reglament (UE) 2021/241 del Parlament Europeu i del Consell, de 12 de febrer de 2021, i en l'article 129.1 del Reglament (UE, Euratom) 2018/1046 del Parlament Europeu i del Consell, de 18 de juliol de 2018 («Reglament financer»).  
  
Tercer. Efectes  
La present ordre produirà efectes a partir de l'endemà de ser publicada en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de ser publicada en el Diari Oficial de la Generalitat Valenciana de conformitat amb el que es disposa en els articles 8, 10.1.a i 46 de la Llei 29/1998, de 13 de juliol, reguladora de la jurisdicció contenciosa administrativa. O bé es podrà interposar potestativament un recurs de reposició en el termini d'un mes des de l'endemà de ser publicada en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició d'ambdós recursos.  
  
Alacant, 25 d'abril de 2023  
  
La consellera d'Innovació, Universitats, Ciència i Societat Digital,  
JOSEFINA BUENO ALONSO